## Odluka Ustavnog suda Republike Hrvatske broj:U-IIIA-5073/2004 od 23. ožujka 2006.

### NN 43/2006 (19.4.2006.), Odluka Ustavnog suda Republike Hrvatske broj:U-IIIA-5073/2004 od 23. ožujka 2006.

# USTAVNI SUD REPUBLIKE HRVATSKE

1076

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući o ustavnoj
tužbi koju je podnio J. K. iz B., kojeg koju zastupa punomoćnik P. K.,
odvjetnik u S. B., na sjednici održanoj 23. ožujka 2006. godine, jednoglasno je
donio

## ODLUKU

I. Ustavna tužba se usvaja.

II. Općinski sud u Slavonskom Brodu dužan je
dovršiti postupak ovrhe u predmetu koji se vodi pred tim sudom pod poslovnim
brojem: I-572/96-28 u najkraćem mogućem roku, ali ne duljem od šest (6)
mjeseci, računajući od prvoga idućeg dana nakon objave ove odluke u »Narodnim
novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe J. K. iz B., kbr. 21, određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst) u iznosu od 9.100,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine« broj
99/99., 29/02. i 49/02. – pročišćeni tekst; u daljnjem tekstu: Ustavni zakon)
podnio je 28. prosinca 2004. godine ustavnu tužbu radi duljine ovršnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 17. travnja 1996. godine podnositelj
ustavne tužbe podnio je Općinskom sudu u Slavonskom Brodu prijedlog radi ovrhe
pravomoćne presude toga suda broj: P-1517/94, popisom, procjenom i prodajom
pokretnih stvari ovršenika.

Do 5. studenoga 1997. godine donijeto je
rješenje o ovrsi, te je provedena jedna bezuspješna dražba.

Dana 23. prosinca 1997. godine sudski vještak
pregledao je popisane pokretnine radi procjene vrijednosti. Nalaz je predao u
spis dana 22. siječnja 1998. godine.

Dana 9. rujna 1999. godine podnositelj je pozvan
uplatiti razliku predujma radi uredovanja na licu mjesta.

Na uredovanju održanom 24. rujna 1999. godine
utvrđeno je da nisu nađene pokretnine ranije popisane, te da je ovršenik te pokretnine u međuvremenu darovao sinu.

Ovrhovoditelj je o tome obaviješten 10. prosinca
1999. godine, te pozvan predložiti ponovni popis stvari ovršenika.

Podneskom od 29. prosinca 1999. godine
ovrhovoditelj predlaže novi popis.

Dana 13. ožujka 2000. godine treće osobe ulažu
prigovor protiv rješenja o ovrsi.

Zaključkom od 15. siječnja 2001. godine određena
je prodaja pokretnina ovršenika.

Podneskom od 22. siječnja 2001. godine ovršenik i treće osobe predložili su odgodu ovrhe.

Ročište je održano 23. veljače 2001. godine.

Iduće ročište određeno je za 21. ožujak 2006.
godine.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Us­tava Republike Hrvatske i odredbama
članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Ovršni postupak započeo je 17. travnja 1996.
godine.

Međutim, duljina postupka ne uzima se u
razmatranje od tog dana, već od 5. studenoga 1997. godine kad je stupio na
snagu Zakon o potvrđivanju Konvencije za zaštitu ljudskih prava i temeljnih
sloboda i Protokola broj 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine– Međunarodni ugovori«, broj 18/97.,
6/99. – pročišćeni tekst i 8/99. – ispravak, u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je 28. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno osam (8) godina,
osam (8) mjeseci i jedanaest (11) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
sedam (7) godina, jedan (1) mjesec i dvadeset tri (23) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak cijelo vrijeme vodio pred Općinskim sudom
u Slavonskom Brodu koji je bio neaktivan od 22. siječnja 1998. do 9. rujna
1999. godine (jedna godina, sedam mjeseci i sedamnaest dana), a od 23. veljače
2001. godine pa sve do podnošenja ustavne tužbe u postupku nije poduzeta niti
jedna radnja, bez ikakvog oprav­danja. Iduće ročište
određeno je za 21. ožujka 2006. godine, pet godina i dvadeset i osam dana nakon
prethodne radnje u postupku.

4.3. PONAŠANJE
PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Ocjena je Ustavnog suda da podnositelj ni na
koji način nije pridonio duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak ovrhe
pred sudom prvog stupnja vodi u trajanju duljem od devet godina, te da je sud
postupao vrlo neučinkovito, dopuštajući da u postupku u razdoblju duljem od pet
godina ne bude poduzeta niti jedna radnja, a bez ikakvog opravdanja.

Imajući u vidu ukupno trajanje postupka te
neučinkovito postupanje suda, Ustavni sud je utvrdio da je dugim trajanjem
ovršnog postupka podnositelju povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njegovim pravima ili
obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Slavonskom Brodu
dužan je dostaviti Ustavnom sudu pisanu obavijest o datumima donošenja i
otpreme rješenja o dovršetku ovrhe provedbom posljednje ovršne radnje, odnosno
druge odluke kojom se postupak ovrhe dovršava u skladu s člankom 68. Ovršnog
zakona, u roku od (8) osam dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-5073/2004

Zagreb, 23. ožujka 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 43/2006-1076